TKS แย้มข่าวดีไตรมาส 1/62 บุ๊กรายได้พิมพ์บัตรเลือกตั้ง มั่นใจหนุนทั้งปีโตเข้าเป้า 14%
TKS แย้มข่าวดีไตรมาส 1/62 บุ๊กรายได้พิมพ์บัตรเลือกตั้ง มั่นใจหนุนทั้งปีโตเข้าเป้า 14%
25 ก.พ. 2562

นายสมคิด เวคินวัฒนเศรษฐ์ กรรมการผู้จัดการ บริษัท ที.เค.เอส.เทคโนโลยี จำกัด (มหาชน) หรือ TKS เปิดเผยว่า ผลประกอบการงวด ปี 2561 บริษัทฯมีรายได้รวม 2,060 ล้านบาท เพิ่มขึ้น 678 ล้านบาท หรือเพิ่มขึ้น 49% จากงวดเดียวกันของปีก่อนที่มีรายได้ 1,381 ล้านบาท มีกำไรสุทธิ 323 ล้านบาท ลดลง 12  ล้านบาท หรือลดลง 4 % เทียบกับงวดเดียวกันของปีก่อน ที่มีกำไร 335 ล้านบาท
ทั้งนี้ เพื่อตอบแทนผู้ถือหุ้น ที่ประชุมคณะกรรมการบริษัทฯ มีมติอนุมัติการจ่ายเงินปันผลจากผลการดำเนินงานปี 2561 และจากกำไรสะสม ในอัตราหุ้น ละ 0.55 บาท ทั้งนี้ บริษัทฯได้จ่ายเงินปันผลระหว่างกาลไปแล้ว ในอัตราหุ้นละ 0.18 บาท สำหรับงวด 6 เดือนหลัง สิ้นสุด ณ วันที่ 31 ธันวาคม 2561 ให้จ่ายปันผลเป็นเงินสดในอัตราหุ้นละ 0.37 บาท  และหุ้นปันผล ในอัตรา 10 หุ้นเดิมต่อ 1 หุ้นปันผล กำหนดการจ่ายเงินปันผลในวันที่ 17 พฤษภาคม 2562
สำหรับแนวโน้มผลดำเนินงานปี 2562 บริษัทตั้งเป้าหมายรายได้เติบโต 14% จากปีที่ผ่านมา (ไม่รวมรายได้จาก SYNEX และ TBSP) เนื่องจากปีนี้บริษัทได้รับงานพิมพ์บัตรเลือกตั้งสมาชิกสภาผู้แทนราษฎร (สส.) และบัตรเลือกตั้งสมาชิกวุฒิสภา (สว.) คาดว่าจะสามารถทยอยส่งมอบและรับรู้เข้ามาเป็นรายได้ภายในช่วงไตรมาส 1/2562 นี้ได้ทันที สนับสนุนให้ผลงานไตรมาสแรกเติบโตแข็งแกร่ง
นอกจากนี้ หลังการเลือกตั้งใหญ่ผ่านพ้นไป คาดว่าในช่วงกลางปีนี้จะมีการเลือกตั้งส่วนท้องถิ่นเกิดขึ้น เนื่องจากไม่มีการเลือกตั้งมาเป็นเวลา 4-5 ปีแล้ว  ทั้งในส่วนระดับจังหวัดและตำบลทั่วประเทศ ซึ่งทยอยออกมาอย่างต่อเนื่องตลอดทั้งปี 2562 นี้ โดยบริษัทมีความหวังว่าจะได้รับงานส่วนนี้เข้ามาเพิ่มเติม พร้อมกันนี้ ยังมีงานโปรเจ็กต์ใหญ่ การประมูล e-Passport ระยะที่ 3 มูลค่างานประมาณ 12,500 ล้านบาท (ระยะเวลา 7 ปี)  เบื้องต้นบริษัทจะเข้าร่วมการประมูลร่วมกับพันธมิตรรายใหญ่ทั้งไทยและต่างชาติ เพื่อสร้างจุดแข็งและความมั่นใจ  ซึ่งงานนี้จะเริ่มเปิดประมูลในช่วงเดือนมีนาคมนี้ และจะทราบผลในเดือนเมษายน 2562 นี้
“การเติบโตของธุรกิจปีนี้นอกจากบริษัทจะได้งานบัตรพิมพ์เลือกตั้ง ยังมีงานที่รับผลต่อเนื่องมาจากปีที่ผ่านมา โดยกลุ่มธุรกิจบริหารจัดการคลังสิ่งพิมพ์ (Ware House &amp; Fulfillment)  บริษัทฯได้ทำการรีโนเวทใหม่และเพิ่มพื้นที่ โดยมีแผนที่จะขยายสัดส่วนสินค้าที่ไม่ใช่สิ่งพิมพ์ (Non-Printing) เข้ามาเพิ่มเติมเพื่อต่อยอดให้กับกลุ่มลูกค้าอีคอมเมิร์ซ (E-Commerce)
รวมถึงจะมีผลิตภัณฑ์ใหม่ออกมาเป็นงานที่เกี่ยวข้องกับการใช้เทคโนโลยีสมัยใหม่ Security Forms เพื่อให้ลูกค้าบริษัทฯ มั่นใจได้ว่างานพิมพ์จะไม่ถูกการลอกเลียนแบบ และในช่วง 2 เดือนแรกของปีนี้ บริษัทมีงานเข้ามาเป็นจำนวนมาก เชื่อว่าปี 62 จะเป็นปีที่ดีของ TKS” นายสมคิด กล่าว
อย่างไรก็ตามจากงานต่างๆ ที่บริษัทจะได้รับ และ Backlog ที่มีอยู่ 600 ล้านบาท  เชื่อว่าจะสนับสนุนรายได้โตตามเป้าที่วางไว้ พร้อมทั้งกำไรสุทธิจะขยายตัวได้อย่างโดดเด่น ตามธุรกิจหลักที่เติบโตดี และได้รับส่วนแบ่งจากการดำเนินงานของบริษัทที่เข้าไปถือหุ้นในปีที่ผ่านมา ได้แก่บริษัท ไทยบริติช ซีเคียวริตี้ พริ้นติ้ง จำกัด (มหาชน) (TBSP) ถือสัดส่วน 77.74% ในปีนี้ TBSP ผลงานจะดีขึ้นจากการรับงานใหม่ๆเพิ่ม  และ บมจ.ซินเน็ค (ประเทศไทย) หรือ SYNEX ถืออยู่ 38.51% แนวโน้มการดำเนินงานในปีนี้จะเติบโตเช่นกัน